Document ID: /roh_data/filtered/fineweb-2-filterrobots_roh.jsonl.gz/1968

Donald Trump, Wladimir Putin, Recep Tayyip Erdogan, Victor Orban: nums che stattan per in stil politic che sa derasa adina dapli – era tar nus en Svizra: liberar il pievel dal dictat da las elitas e dar la plenipotenza a quels ch’enconuschan ils vairs quitads e la voluntad autentica dal pievel. Els èn maisters da coreografar emoziuns. Lur tactica è da transfurmar malsegirtads en temas, ristgs abstracts en privels acuts e privels en smanatschas che mettan en dumonda la segirtad da la naziun. Els sezs sa preschentan sco salvaders ed empermettan da restituir segirezza, bainstanza ed impurtanza.
«Make – tge e tgi er adina – great again!»
Permanentamain a la chatscha da privels e da monsters ch’èn da liquidar – ina premissa per lur existenza sco manaders – ristgan els dentant da manchentar u perfin impedir la tschertga da soluziuns per ils problems gronds da noss mund: in’economia che stagnescha e che n’è anc betg sa revegnida da las speculaziuns
finanzialas, la migraziun da persunas che n’èn betg pli dumandadas dals martgads globalisads, la perspectiva dad in’ulteriura unda da dischoccupaziun enorma per consequenza da la proxima revoluziun tecnica ed ils problems pli e pli acuts pervia da la midada dal clima.
Legai la cuntinuaziun da l'artitgel sco er tut ils «Accents» – bun divertiment!